## DECLARACIÓ INSTITUCIONAL DEL MOLT HONORABLE PRESIDENT DE LA GENERALITAT, CARLOS MAZÓN

**l’Eliana.**

Valguen estes primeres paraules abans de començar la meua compareixença per a recordar totes les persones que hem perdut en esta tragèdia. I per a aquelles que continuen buscant els seus sers estimats entre els desapareguts. Tota la societat valenciana i espanyola compartix el vostre dolor.

D’igual manera vullc agrair a tots els efectius i a tots els voluntaris que esteu treballant o ajudant en esta catàstrofe. Gràcies també per no haver utilitzat el transport particular que poguera col·lapsar les vies d’accés després de l’aprovació ahir de les limitacions de mobilitat en la zona.

Gràcies per haver omplit la Ciutat de les Arts i les Ciències de solidaritat. Més de 10.000 voluntaris han acudit hui al centre de voluntaris habilitat per la Generalitat i la Plataforma del Voluntariat.

El poble valencià és un poble exemplar i ho continua demostrant cada dia.

Vullc també agrair la solidaritat que ens arriba des de tota Espanya.

Aprofite per a llançar un missatge molt important: hui en este moment els punts de proveïment estan plens d’aigua, aliments i altres productes de primera necessitat.

Els alcaldes, les alcaldesses i jo en nom d’ells, ho agraïm profundament.

Però això és hui.

En els pròxims dies, quan molts tornen a la normalitat, nosaltres seguirem ací i vos continuarem necessitant i continuarem necessitant eixa solidaritat de tots els valencians i de tots els espanyols.

Vos vullc dir que sé que estem passant en la nostra terra pel pitjor moment de la nostra història. Un moment d’una magnitud que ningú podíem imaginar. Estem davant el repte de la nostra vida i junts ho solucionarem.

Sé, perquè ho he viscut, i ho estic vivint directament, que hi ha gent que s’ha pogut sentir sola, desemparada, desprotegida.

I ho entenc. Compartisc eixe dolor i amb mi tota la societat valenciana. A tota eixa gent vos vullc enviar un missatge clar: ARRIBAREM A TOTES LES CASES SIGA COM SIGA.

Ho farem. Per a fer-ho, des del primer moment d’esta catàstrofe:

Tenim des d’eixe primer moment tots els efectius d’emergències disponibles, treballant sense descans. Des del primer moment.

Sé que molts, perquè així m’ho dieu directament, quan estic amb vosaltres als pobles, vos pregunteu per què l’exèrcit i alguns efectius van actuar com ho van fer.

O per què es va perdre la llum per a quasi 1 milió de persones.

O per què encara hui dia s’està abaixant la pressió de l’aigua en determinades poblacions.

O per què encara no s’han pogut retirar tots els enderrocs i vehicles.

Centenars de milers de persones han perdut el seu cotxe, la seua moto, la seua casa, ho han perdut tot. I davant eixes preguntes vos responc:

Tots hem vist la magnitud de la tragèdia: 69 municipis afectats totalment o parcialment.

Centenars de milers d’hectàrees d’estos municipis.

Tots hem vist ponts caiguts, carreteres col·lapsades, vies de tren arrasades, i els carrers dels nostres pobles plens de fang, cotxes i mobles amuntegats.

Eixes carreteres, carrers i ponts no eren segurs. Es podien esfondrar. De fet, molts ho van fer.

Per això el primer treball dels efectius d’emergències va ser el d’assegurar, netejar i, sobretot, destapar accessos als municipis per a poder treballar.

Tots hem vist la grandària dels vehicles i maquinària que hui dia i des de fa diversos dies estan treballant als carrers.

Si els efectius no hagueren tingut carreteres i passos segurs la magnitud de la tragèdia hauria sigut encara pitjor.

I per si no fora prou, els helicòpters de rescat aeri a causa de la tempesta i la falta de llum no podien eixir fins a les primeres hores del dia.

Juntament amb els més de 2.000 efectius propis, vaig sol·licitar l’exèrcit el mateix dimarts a les tres de la vesprada. I després de successives i diàries peticions, una vegada garantits i oberts gran part dels accessos hi ha més de 7.000 militars en acció.

Cada petició de militars i altres reforços ha estat secundada i fonamentada pel Comandament Operatiu de l’Emergència.

A cada moment, en cada hora o cada minut en què els professionals de l’emergència continuen considerant, els continuaré exigint i espere que el Govern d’Espanya estiga a l’altura, com fins ara.

Actualment, hem restituït el 95 % del subministrament elèctric.

Estem recuperant la xarxa d’aigua potable.

Tots els nuclis de població disposen d’avituallament i productes de primera necessitat.

En tots els municipis hi ha punts sanitaris habilitats. El mateix centre de salut o bé un punt sanitari d’emergència.

Els hospitals funcionen amb normalitat, ho han fet en tot moment i és gràcies al treball dels nostres sanitaris. Els que una vegada més i en una tragèdia no vista des de la pandèmia han fet que tornem a estar orgullosos d’ells i igual que amb els efectius d’emergències, demostren que som una societat forta i solidària.

Vullc donar el meu més profund agraïment als 16.000 voluntaris sanitaris, i a tot el personal sanitari, la seua labor en estos moments, amb jornades maratonianes, en alguns casos, de fins a 2 dies i mig seguits de guàrdia.

L’equip tècnic d’infraestructures sanitàries, de la Conselleria, en menys de 72 hores, ha recuperat el ple funcionament de l’assistència hospitalària i de 57 centres de salut.

Demostrem que tenim un sistema públic de salut que funciona, que és fort, que és solidari i que és eficaç.

Hui dia, com sabeu, s’han adoptat algunes limitacions en les zones afectades i vullc agrair-vos a tots que les estem complint.

No obstant això, els robatoris, el pillatge o el saqueig estan augmentant la inseguretat.

És per això que a tots vos vullc dir dos coses:

La primera, que espere que recaiga en els culpables tot el pes de la llei.

La segona, que he sol·licitat en diverses ocasions al ministre de l’Interior que reforce la vigilància. La meua petició ha sigut atesa.

Ningú pot utilitzar una catàstrofe per a robar o enriquir-se. Ningú.  
Però hui també vos vullc fer partícips del que ve en els pròxims dies.

Inevitablement, hi ha gent afectada que continua tenint obligacions. Anar a treballar. Portar els xiquets a escola. O simplement acudir a la seua cita amb el metge. És per això que junts hem de treballar per a poder donar resposta a aquelles famílies que estan travessant per dificultats.

Per això, atés l’oferiment que ha fet este matí el president del Govern, i vistes les creixents i innegables necessitats del moment, anuncie la constitució de 5 grups de resposta immediata davant la crisi ocasionada per la DANA.

Estos grups de resposta actuaran per delegació meua i estaran encapçalats per diferents consellers de la Generalitat Valenciana.

1) Grup de Resposta Immediata Sanitària

Encapçalat pel conseller de Sanitat, Marciano Gómez.

Sol·licite la incorporació immediata a este comité de la ministra de Sanitat, Mónica García.

L’objectiu principal d’este pla és l’elaboració d’un pla urgent d’avaluació de riscos epidemiològics elaborat conjuntament per membres del Centre de Coordinació d’Alerta i Emergència Sanitària juntament amb els millors preventivistes d’Espanya i els membres de salut pública de la Comunitat Valenciana, per a actuar en els mecanismes de prevenció davant el risc epidemiològic.

2) Grup de Resposta Immediata d’Infraestructures

Encapçalat pel conseller de Medi Ambient, Infraestructures i Territori, Vicente Martínez Mus, en el qual participarà també el conseller d’Agricultura, Miguel Barrachina.

Sol·licite la incorporació immediata del ministre de Transports, Oscar Puente.

Principal objectiu: posada en marxa d’un pla integral de recuperació de la xarxa de transports i infraestructures. A escala nacional, autonòmica, provincial i local en la província de València.

3) Grup de Resposta Immediata de Servicis Socials i Vivenda  
   
Encapçalat per la vicepresidenta Susana Camarero. En el qual participarà la consellera d’Hisenda, Economia i Administració Pública, Ruth Merino

Sol·licite la incorporació del ministre de Drets Socials, Pablo Bustinduy i la ministra de Vivenda, Isabel Rodríguez.

Principal objectiu: mesures urgents per al reallotjament i reconstrucció de vivendes d’afectats i assistència social immediata entre les quals es troben: l’atorgament de subvencions directes, sense burocràcia, per a les persones dependents o vulnerables. De manera urgent.

Mobilització de la totalitat del parc públic de vivenda estatal i especialment de la SAREB, per a tots els reallotjaments que siguen precisos. Totes les vivendes les sol·licitarem perquè estiguen en condicions d’entrar a viure, perfectament equipades, de manera immediata. La Generalitat Valenciana ja està articulant este mecanisme dins de la seua xarxa de competències, dins de la seua xarxa de vivendes públiques.

D’igual manera, sol·licitarem la intermediació bancària per a l’ajornament de les hipoteques o préstecs personals de les persones que s’hagen vist afectades per la DANA. En estos moments la prioritat de totes estes persones, i del meu govern, és la seua tranquil·litat i el seu benestar.

4) Grup de Resposta Immediata d’Ocupació i Empresa

Encapçalat pel conseller d’Educació, Cultura, Universitat i Ocupació, José Antonio Rovira, en el qual participarà la consellera d’Innovació, Indústria, Comerç i Turisme Nuria Montes.

Sol·licite la incorporació de la vicepresidenta Yolanda Díaz i del ministre d’Economia, Comerç i Empresa, Carlos Cuerpo.

Objectiu principal: habilitació de tots els instruments legals per a compatibilitzar els necessaris i urgents ERTOS, tal com es va fer en pandèmia, per als treballs que sol·licite a continuació:

1. Activació d’ofici dels ERTOS per força major.  
2. No exigència del període de carència per a la prestació per desocupació.  
3. No consum del període de desocupació durant l’ERTO.  
4. Exoneració de cotització a la Seguretat Social durant ERTO.  
5. Bonificació del 100 % de Seguretat Social de treballadors actius en empresa.  
6. Acompte de la prestació per desocupació.  
7. Control ERTOS d’ofici durant els mesos posteriors.  
8. Bonificació de les quotes de la Seguretat Social després de la reactivació parcial o total de l’activitat.  
9. Exempcions fiscals i ajudes a empreses afectades.  
10. Deduccions fiscals en IRPF per les donacions als afectats.

Per als autònoms i agricultors sol·licitem el mateix però referit a la prestació per cessament d’activitat, i addicionalment:

1. Prestació extraordinària per cessament d’activitat per a tots els autònoms i afectats.  
2. Ajornament d’impostos i cotitzacions sense interessos.  
3. Suspensió del segon pagament de la renda de 2023 per a tots els autònoms afectats.  
4. Establiment urgent d’una línia de crèdits ICO, dependent del Govern d’Espanya.  
5. Supressió d’interessos, recàrrecs i sancions per als afectats.  
6. Ajudes directes urgents de fins a 6.000 euros per als autònoms.  
7. Reducció de mòduls per als autònoms en estimació objectiva.  
8. Suspensió de les obligacions d’informació.  
9. Suspensió de les notificacions electròniques de l’Administració.  
10. Establiment de nou calendari fiscal.  
11. Suspensió o congelació dels venciments d’operacions financeres bancàries.

Estes ajudes han de ser esteses a persones autònomes que, fins i tot no tenint activitat, s’han vist també afectades.

D’igual manera sol·licite al Govern d’Espanya l’habilitació legal per a posar en marxa, allà on es puga, el teletreball. En la part de competència autonòmica ja estan en marxa les ordes perquè així siga. Ens falta la part del Govern.

5) Grup de Resposta Immediata d’Interior

Encapçalat per la consellera de Justícia i Interior, Salome Pradas.  
   
Sol·licite la incorporació, i en este cas ja es troba ací i a més coordinant l’acció del Govern, del ministre de l’Interior Fernando Grande-Marlaska.

Objectiu: reforç d’efectius i control de seguretat i accessos a zona afectada per a previndre robatoris, pillatges i desvalisaments. Necessitem més efectius controlant i patrullant en els carrers. Necessitem més seguretat dels Cossos i Forces de Seguretat de l’Estat, i així està sent.

D’igual manera sol·licitem formalment la revisió i actualització del protocol de la Direcció General de Protecció Civil del Ministeri d’Interior per a notificar i comunicar les alertes meteorològiques i d’emergència en el conjunt d’Espanya, tal com ha reconegut el cap de Climatologia de l’Agència Estatal de Meteorologia a la Comunitat Valenciana.

Al marge dels grups de resposta immediata i atés el desplegament, ja per fi, de més de 7.000 efectius de l’exèrcit, sol·licite i he sol·licitat formalment al president del Govern, per a coordinar totes les labors del mateix exèrcit, així com per a determinar futures necessitats militars, l’estudi de la incorporació al Centre de Control del 112, CECOPI, del JEMAD. I sol·licite esta incorporació pel motiu que el vaig sol·licitar, per al millor servici de l’exèrcit, la millor coordinació davant la major tragèdia d’Espanya.

Finalment, després del recent oferiment de la Unió Europea he sol·licitat i sol·licite al president del govern que formalment i davant la Unió Europea accelere el Fons de Solidaritat Europeu.

Bé, totes estes peticions que espere que siguen ateses de manera immediata, es fan dins del marc de la cogovernança i de l’estat autonòmic. És ara quan hem de demostrar la fortalesa de les nostres institucions.

La catàstrofe humanitària que vivim demostra que ens trobem davant d’una emergència la dimensió de la qual, clarament, no se cenyix a l’estrictament local, provincial, autonòmic o nacional. Però ara, ens tocarà solucionar-la als valencians, amb la indispensable ajuda de tota Espanya i Europa.

Cometrem errors, jo el primer, encertarem, continuarem plorant la pèrdua de la nostra gent, de les nostres cases, de les nostres vides; però mai ningú ni cap catàstrofe natural podrà entelar l’esperit de sacrifici, l’esforç i la solidaritat del poble valencià.

Centenars de milers de persones estan patint. Però també milers de persones estan ajudant. Som un poble solidari. Som un poble que es recompon davant les adversitats i que sap que junts, amb treball i amb esforç podem amb tot i contra tot.

Esta comunitat té 5,3 milions de ciutadans. Té 5,3 milions de persones disposades a treballar per millorar la Comunitat en la qual viuen i estic fermament convençut que una vegada més la solidaritat de la meua terra guanyarà la batalla a la desesperació i a l’oblit.

Vullc recordar una vegada més el treball de tots els bombers, sanitaris, netejadors, gruistes, maquinistes, conductors de camió, taxistes… tots vosaltres sou els que construïu cada dia una Comunitat Valenciana més forta, més unida i que en este moment necessitem junta.

Vos necessitem a tots perquè de veritat que podem. Tirarem avant. Ho farem junts. La por, la incertesa i la desolació no podran mai amb el treball, l’esperança i la solidaritat.

Moltes gràcies a tots.

Fecha: 02/11/2024